Навучанне чытанню, 1 клас

**Тэма:** Замацаванне пройдзенага.

**Мэта:** фарміраванне ўмення чытаць невялікія тэксты з захаваннем паўз, інтанацый, што адпавядаюць знакам прыпынку, паказаць значэнне адной літары ў слове, папаўняць слоўнікавы запас вучняў, вучыць настойлівасці ў дасягненні мэты, выхоўваць беражлівыя адносіны да хлеба.

**Абсталяванне:** Буквары, карткі для індывідуальнага чытання, малюнкі з выявамі пекара і млына, каласкі, карткі са словамі, лісты самаацэнкі.

Ход урока

І. Арганізацыйны момант.

ІІ. Матывацыя. Падрыхтоўка да вывучэння тэмы. Хвілінка чытання.

- Пакуль я ішла сёння ў школу, словы, якія я падрыхтавала, замяло снегам.Паспрабуйце іх прачытаць.

Дзеці чытаюць словы на картках: хлеб, пекар, батон, мука, млын, зерне.

- Ці ўсе словы вам зразумелыя? Ці звязаны яны па сэнсе? На якую тэму ўсе гэтыя словы? (Пра хлеб).

- Сёння на ўроку мы ўзнавім і замацуем той матэрыял, з якім мы пазнаёміліся на папярэдніх уроках, а таксама даведаемся шмат новага і цікавага. Прысвечаны наш урок будзе самаму галоўнаму прадукту харчавання – хлебу. ( *Прагнастычная самаацэнка* (на лістах самаацэнкі адзначыць простым алоўкам пад літарай “ч”- як вы ўмееце чытаць, пад літарай “х”-ці ведаеце вы, як хлеб прыйшоў да нас на стол, пад літарамі “вп”- ці ведаеце вы вершы і прымаўкі пра хлеб, пад літарай “н”- які ў вас настрой).

- А хто зможа устанавіць сувязь слоў “Як да нас прыходзіць хлеб” з самага пачатку да апошняй стадыі? (Калі не атрымоўваецца - зрабіць у канцы ўрока).

Дзеці чытаюць самастойна на працягу 2-3 хвілін. Заданне: прачытайце зверху 2-гі слупок злева,знізу 3-ці справа і г. д.

- А каго мы называем пекарам? Як яшчэ можна назваць чалавека, які пячэ хлеб? ( Хлебапёк)

- Сустракайце, сёння у нас у гасцях – пекар Батон. Давайце зробім гука-літарны аналіз яго імені. (Падзел на склады, пастаноўка націску, падлік і аналіз гукаў і літар).

- Дзеці, наш пекар нездарма прыйшоў да нас на ўрок. У яго бяда – скончылася мука, без яе ён не можа дапячы смачныя пячэнікі, булачкі, хлеб.

- А дзе яе можна ўзяць? (У магазіне, але, калі няма грошай, то можна самім змалоць у млыне). Здагадайцеся, а з чаго робяць муку? ( З зерня, якое атрымліваюць пры абмалоце каласкоў).

- На шляху да млына вы будзеце выконваць розныя заданні. За кожнае заданне атрымаеце каласок. І, калі мы дойдзем да млына, будзе з чаго змалоць муку.

ІІІ. Работа па тэме ўрока.

*Заданне 1.*

-Уявім сабе, што перад намі – вялікае поле. Каб яго перайсці, трэба выканаць заданне. Прымаўка-перавертыш: кожнае слова трэба змяніць на супрацьлеглае (на слова-ворага) - “Батон – чужая бяднота” (Хлеб –наша багацце). Як вы разумееце яе сэнс? (Самы галоўны прадукт харчавання, дае чалавеку сілы). З чым жа парўноўваюць хлеб? параўноўваюць? *(Інсцэніроўка верша А. Дзеружынскага).*

***Бацька.***

З чым хлеб ты параўнаеш, сынку?

***Сын.***

Хлеб – гэта сонейка часцінка.

Хлеб – гэта радасць, шчасце ў хаце,

І ўсіх багаццяў ён багацце!

***Аўтар.***

Задумалася на хвілінку

І хлапчуку сказала мама…

***Маці.***

Няма з чым параўнаць хлеб, сынку,

Што ні кажы пра хлеб, то мала.

- Дык з чым параўнаць хлеб? (Няма з чым, бо, што ні кажы, - то мала).

- Вы зарабілі 1 каласок.

*Заданне 2.*

Работа ў Буквары на старонцы 89. Што можа зрабіць адна літара? Чытанне слоў. Вывад: адна літара можа змяніць сэнс слова.

Вы зарабілі 2 каласок.

*Фізхвілінка( як вырошчваюць і даглядаюць хлеб)*

*Заданне 3.*

Работа у Буквары на старонцы 90. Чытанне і аналіз тэксту.

а) Адказаць на пытанне, якое задаецца ў тэксце:

б) Як звалі дзяўчынак?

в)Якія імёны яны запісалі? Прачыталі?

г) Хто пісаў, хто чытаў?

д) Што адным словам рабілі дзяўчынкі? (Вучыліся)

Вы зарабілі 3 каласок.

ІV. Прымяненне ведаў.

-Вось і млын. Давайце пакладзем туды нашы каласкі. Але чаму нічога не адбываецца? Што патрэбна, каб млын пачаў працаваць? (Вецер)

*Дыхальная гімнастыка:* глыбокі ўдых, затрымка дыхання, плаўны, павольны выдых; глыбокі ўдых,выдых ў тры этапы, паўтор першага).

- Пакуль млын працуе, мы таксама не сядзім без працы.

- А чым пахне хлеб? Адказаць на гэта пытанне нам дапамогуць вершаваныя радкі А. Дзеружынскага. Працуем у парах. Падрыхтуйцеся прыгожа чытаць свой радок, а потым згодна свайго парадкавага нумара выйдзіце да дошкі. Паспрабуем прачытаць прыгожа ўвесь верш і адказаць на пастаўленнае пытанне.

Чытанне верша вучнямі, адказы на пытанне.

V. Вынік урока. Рэфлексія.

Устанаўленне сувязі слоў “Як да нас прыходзіць хлеб”. (Зерне-мука-млын-пекар-хлеб).

- Млын намалоў цэлы мех мукі. Мы аддадзім яе пекару, і раскажам яму, што новага і цікавага вы даведаліся на ўроку. (Адказы вучняў). Дзеці параўноўваюць “ураджай ведаў” і самаацэнкі настрою ў канцы і пачатку ўрока. Пекар дзякуе за дапамогу і частуе пячэнікамі-медальёнамі.